Izvor: Petar Glebov/PIXSELL

Zagrebački gradonačelnik Milan Bandić koji će, kako kaže, zbog domoljublja kupiti 30.000 hrvatskih zastava za 5,2 milijuna kuna, izgleda ne zna kako se hrvatska zastava mora postaviti.

Naime, na Domovinskome mostu u Zagrebu jedna od zastava koje je Bandić već kupio novcem poreznih obveznika sašivena je naopako. Počinje plavom, a završava crvenom bojom kao nekadašnja zastava bivše SFRJ. Ovakav gaf nitko od nadležnih nije primijetio, kao ni oni koji su zastave postavljali i koji ih održavaju, pišu 24sata.

Pa čak ni gradonačelnik Bandić. Isticanje krivo sašivene zastave kažnjivo je i po zakonu. U grbu i na zastavi Hrvatske ne može se ništa mijenjati. Nadalje, zabranjeno je javno isticati dotrajale, neuredne, poderane ili na drugi način oštećene grbove ili zastave Hrvatske. Odredbe su to Zakona o grbu, zastavi i himni koji propisuje i novčanu kaznu za nepoštovanje tih odredbi u iznosu od 300 do 1500 kuna. Iako je ova zastava kao takva zabranjena, a njezino isticanje prema Zakonu kažnjivo, ne znamo hoće li Grad Zagreb biti kažnjen.

Grad Zagreb nije odgovorio na upit kako se ovo dogodilo, tko je zastave radio i od koga su ih nabavili.

"Uz ispriku građanima, zahvaljujemo na vašoj dojavi i povratno obavještavamo kako je Gradsko stambeno komunalno gospodarstvo zastavu (tvornička pogreška) već zamijenilo", odgovorili su za 24sata.





N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.